b"\n_START_ARTICLE_\nCasa Barang\xc3\xa9\n_START_SECTION_\nDescripci\xc3\xb3\n_START_PARAGRAPH_\nLa Casa Barang\xc3\xa9 est\xc3\xa0 situada al barri del Putxet, tot just a tocar del viaducte de Vallcarca. Es tracta d'una casa a\xc3\xafllada i unifamiliar, enfrontada a la pla\xc3\xa7a Mons, consistent en una planta baixa i dues plantes destinades a l'habitatge._NEWLINE_Les fa\xc3\xa7anes m\xc3\xa9s ressenyables s\xc3\xb3n aquelles que menen a la pla\xc3\xa7a Mons i a la pr\xc3\xb2pia parcel\xc2\xb7la, mentre que les del carrer Gustavo Adolfo B\xc3\xa9cquer i al darrere del terreny tenen un menor protagonisme. En les primeres, tota l'estructura s'articula en una multiplicitat de volums quadrangulars que no trenquen els eixos c\xc3\xbabics generals. La planta baixa presenta un bon nombre de finestrals allargats i de diferents cossos. Del costat del porta en neix una escala que dona pas a un dels elements m\xc3\xa9s interessants d'aquest edifici. Es tracta d'una balconada curvil\xc3\xadnia, una marquesina i un finestrals estret tamb\xc3\xa9 corregut. Aquests elements confereixen la major part del protagonisme de l'edifici a aquest tram, on es trenca l'ess\xc3\xa8ncia c\xc3\xbabica del conjunt. La segona planta, que t\xc3\xa9 nous volums c\xc3\xbabics que donen pas a petites terrasses. Les fa\xc3\xa7anes secund\xc3\xa0ries tenen un bon nombre d'obertures no emmarcades i situades de manera aleat\xc3\xb2ria, o almenys amb un aire poc ordenat._NEWLINE_El tractament dels paraments de fa\xc3\xa7ana i els elements tubulars de les baranes configuren una altra caracter\xc3\xadstica habitual en les obres del Grup d'Arquitectes i T\xc3\xa8cnics Catalans per al Progr\xc3\xa9s de l'Arquitectura Contempor\xc3\xa0nia (GATCPAC). Malgrat les modificacions que ha sofert la construcci\xc3\xb3, continua expressant el llenguatge volum\xc3\xa8tric que l'arquitecte va transmetre. L'estat de conservaci\xc3\xb3 del conjunt \xc3\xa9s bo."